Lapuan Laurilain päivänä
Ken johti joukkoja Pohjanmaan,
 kun vapaus Suomelle koitti
 kuin haave kaunehin vielä vain –
 ken saapui, taisteli, voitti?
 Ken kaikkea uljaana uhmata ties?
 Sen teki Laurila, Lapuan mies!

 Hän johti kuin isä joukkoaan,
 päin aina kulkea tohti
 hän vaaroja, pelkoa rinnassaan
 ei tuntenut, aina kohti
 hän kulkea määräänsä, tietänsä ties’
 Niin teki Laurila, Lapuan mies!

 Hän määrän saavutti, hurmeellaan
 kun hankia Länkipohjan
 hän kostutti, poikansa rinnallaan,
 joka tunsi taattonsa ohjan:
 päämäärääs kohti käy loppuun tiesi
 Niin teki Laurila, Lapuan mies!

 Sai sankarmuistoihin Suomenmaa
 nyt heiltä kallihin lisän,
 sen muistavi Karjala, Pohjanmaa
 tarun kauniin lapsen ja isän!
 Min hetki vaati, sen teki ja ties
 vain yksin Laurila, Lapuan mies!

1921.